**UdeskolePrisen 2014**

*Motivering til møde i UdeskoleNet, Ribe, den 2. oktober 2014*

Kære Allesammen

Det er en stor glæde og ære, at få lov at motivere Udeskoleprisen 2014.

Udeskoleprisen er en hæderspris, der gives til et menneske eller en institution, som har gjort noget særligt for udeskole i Danmark. Bestyrelsen i UdeskoleNet deler prisen ud én gang om året. Med prisen følger ud over æren, et Nonnetit æbletræ, som Peter Løn har dyrket – og et diplom, som Karens Mor har tegnet.

Tidligere modtagere af prisen er: Naturvejleder Marianne Hald, udeskoleforsker Peter Bentsen, Esbjerg Kommune og Røsnæs skole.

I år går prisen til udeskolelektor og udeskole-phd.studerende Karen Barfod. Bestyrelsen er enige om, at hvis nogen skal have den pris - så er det dig, Karen. Du er "Mis udeskole" - og derfor vil jeg gerne have, at du ifører dig dette bånd, mens du hører vores motivering af prisen.

Karen, du har med vulkansk styrke, vid, humor og fantasi gjort et fantastisk stykke arbejde for udvikling og udbredelse af udeskole i Danmark.

* Du startede i det stille, i din egen del af verden – på Læreruddannelsen i Nr. Nissum, hvor du oprettede naturlæreruddannelse – og fik de andre lektorer med på at inddrage udeskole i deres fag.
* Da dit arbejdssted fusionerede igen og igen og i 2008 endte som VIA, blev du leder af afdelingen VIA OUT – og samlede alle læreruddannere med interesse for udeskole i Midt og Vestjylland.
* Du har gennem VIA arbejdet med og ledet flere store internationale projekter om outdoor education i læreruddannelsen – og har samarbejder med læreruddannelser i Sverige, Norge, Tyskland, Rumænien, Skotland – og flere andre lande.
* Og så har du samtidig hele tiden haft fingrene dybt begravet i det det hele drejer sig om: Udvikling af udeskole gennem utallige lærerkurser og foredrag på skoler og kommuner over hele landet.
* Hjemme hos dig selv fik skolerne i Nr. Nissum Kommune udeskolebånd, så alle 4. klasser kom i udeskole – igen med dig bag lærerkurserne som brændende idekvinde.
* Og Fabjerg hvor du bor fik selvfølgelig Danmarks første Udefriskole.

Vi to mødtes på Naturvejledernes Årsmøde i 2003 eller 2004. Og det var et lykkeligt møde. Du brændte lige så åndsvagt for den sag, som jeg selv gjorde. Vi tog på studieture og besøgte fine udeskoletænkere som Arne Jordet og Bjørn Tordsson i Norge - og Anders Szczepanski og Eva Kätting i Sverige. De tog alle sammen utrolig pænt imod os og delte ud af deres viden. Du er en vidunderlig rejsepartner, klog og sjov og aldrig bange for noget.

Du kom hurtigt med i en lille studiegruppe, som Eva Skytte, Henrik Gretoft og jeg havde stiftet i 2000 – for sammen at læse, diskutere og blive klogere på, hvorfor børn skal undervises i naturen. Da flere bankede på, opløste vi studiegruppen og stiftede UdeskoleNet i 2006. Her var du hovedkraft, og har siden været energisk formand alle årene.

I dag sidder du helt inde i hjertet af udeskoleudviklingen. Du er godt i gang med at skrive en phd. om udeskolelærere - og er en del af forskerteamet bag projektet TEACHOUT på Københavns Universitet og Stenoinstituttet.

Kære Karen.

Du er ikke en fru hvem-som-helst. Og derfor er det en ganske særlig ære, på bestyrelsens vegne, at få lov at overrække dig Udeskoleprisen. Vi håber du kan finde et godt sted at plante nonnetitten. Stort tillykke!